Diari Oficial de la Generalitat Valenciana


Sumari del DOGV 3757, del 25-05-2000 (2000/4144)

LLEI 6/2000, de 19 de maig, de Creació del Col·legi Oficial d'Enginyers en Informàtica de la Comunitat Valenciana.
------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2000/05/19/6/dof/vci/html**

### Dades del document

Número de DOGV
:   3757

Data del DOGV
:   25-05-2000

Secció del DOGV
:   I. DISPOSICIONS GENERALS

Número del document
:   2000/4144


Data del document
:   19-05-2000

Organisme emissor
:   Presidència de la Generalitat

Tipus de document
:   Llei

Descriptors 

:   * col·legi professional
    * legislació
    * professió de la informàtica

LLEI 6/2000, de 19 de maig, de Creació del Col·legi Oficial d'Enginyers en Informàtica de la Comunitat Valenciana. [2000/4144]
  
Sia notori i manifest a tots els ciutadans, que les Corts Valencianes han aprovat, i jo, d'acord amb el que estableixen la Constitució i l'Estatut d'Autonomia, en nom del Rei, promulgue la següent Llei:
  
PREÀMBUL
  
Els estudis d'Informàtica van obtindre l'oficialitat de la seua docència de caràcter universitari mitjançant el Decret 327/1976, de 26 de febrer, que creava les Facultats d'Informàtica, i establia per als qui cursaren estudis en aquests centres el títol de Llicenciat en Informàtica o Doctor en Informàtica. D'igual mode, la disposició transitòria tercera del citat decret contenia la previsió per la qual s'expedia el títol de Llicenciat en Informàtica als qui hagueren cursat els estudis com a Tècnic de Sistemes establits pel Decret 554/1969, de 29 de març.
  
Amb posterioritat, el Reial Decret 1.459/1990, de 26 d'octubre, va establir el títol universitari oficial d'Enginyer en Informàtica i va aprovar les directrius generals pròpies dels plans d'estudis conduents a la seua obtenció, d'acord amb les normes establides pel Reial Decret 1.497/1987, de 27 de novembre,
  
pel qual es van establir les directrius generals comunes dels títols universitaris oficials.
  
Finalment, el títol de Llicenciat en Informàtica va ser homologat al d'Enginyer en Informàtica pel Reial Decret 1.954/1994, de 30 de setembre, pel qual s'efectua l'homologació de les títols universitaris existents en la data d'aprovació del Catàleg de Titulacions Universitàries Oficials mitjançant el citat Reial Decret 1.497/1987, de 27 de novembre.
  
L'Associació de Doctors, Llicenciats i Enginyers en Informàtica en la seua Demarcació de la Comunitat Valenciana, que aglutina en aquest àmbit territorial la majoria dels professionals que ostenten aquesta titulació, va acordar per unanimitat sol·licitar formalment la constitució i creació del Col·legi Oficial d'Enginyers en Informàtica de la Comunitat Valenciana.
  
La Constitució Espanyola, en l'article 149.1.18, reserva a l'Estat la competència sobre les Bases del Règim Jurídic de les Administracions Públiques; i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria dictada per l'Estat es troba inclosa en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret-Llei 5/1996, de 7 de juny, i la Llei 7/1997, de 14 d'abril, sobre sòl i col·legis professionals.
  
Per la seua banda, l'Estatut d'Autonomia de la Comunitat Valenciana, en l'article 31, apartat 22, confereix a la Generalitat Valenciana competència exclusiva en matèria de col·legis professionals i exercici de les professions titulades, sense perjuí d'allò que s'ha disposat en els articles 36 i 139 de la Constitució.
  
En ús d'aquestes competències es va promulgar la Llei de la Generalitat Valenciana 6/1997, de 4 de desembre, de Consells i Col·legis Professionals de la Comunitat Valenciana, en l'article 7 de la qual es disposa que la creació de col·legis professionals amb àmbit d'actuació en la Comunitat Valenciana, sense perjuí de l'àmbit territorial dels ja existents, es farà mitjançant llei de la Generalitat, prèvia audiència dels col·legis professionals existents que puguen estar afectats.
  
Des del punt de vista de l'interés públic, la creació del Col·legi Oficial d'Enginyers en Informàtica de la Comunitat Valenciana, en què s'integren els professionals que, disposant dels coneixements i titulació necessaris i suficients, exercisquen aquesta professió, permetrà dotar un ampli col·lectiu de professionals d'una organització adequada, capaç de vetlar per la defensa dels seus interessos i d'ordenar l'exercici de la professió.
  
Article 1. Creació.
  
Es crea el Col·legi Oficial d'Enginyers en Informàtica de la Comunitat Valenciana, com a corporació de dret públic, amb personalitat jurídica pròpia i plena capacitat per al compliment dels seus fins.
  
Article 2. Àmbit territorial.
  
L'àmbit territorial del Col·legi Professional que es crea és el de la Comunitat Valenciana.
  
Article 3. Àmbit personal.
  
1. Per a l'exercici de la professió d'informàtic, per a la qual habiliten els títols universitaris d'Enginyer en Informàtica i Llicenciat en Informàtica, en l'àmbit territorial de la Comunitat Valenciana, serà obligatòria la prèvia incorporació al Col·legi Oficial d'Enginyers en Informàtica de la Comunitat Valenciana, sense perjuí d'allò que s'ha disposat en l'article 3 de la Llei 2/1974, de 13 de febrer, de Col·legis Professionals, segons la redacció donada per la Llei 7/1997, de 14 d'abril, de Mesures Alliberadores en Matèria de Sòl i de Col·legis Professionals.
  
2. La incorporació al Col·legi Oficial d'Enginyers en Informàtica de la Comunitat Valenciana requereix estar en possessió del títol universitari d'Enginyer en Informàtica o Llicenciat en Informàtica, obtinguts de conformitat amb allò que s'ha disposat en el Reial Decret 1.459/1990, de 26 d'octubre, i el Reial Decret 1.954/1994, de 30 de setembre, o en possessió de qualsevol altre que siga declarat equivalent.
  
DISPOSICIÓ ADDICIONAL
  
Queden exceptuats de la incorporació obligatòria al Col·legi Oficial d'Enginyers en Informàtica de la Comunitat Valenciana a què es refereix l'article 3.1 d'aquesta llei, aquells llicenciats en Informàtica o enginyers en Informàtica que
  
exercisquen exclusivament al servei de les administracions públiques en l'àmbit de la Comunitat Valenciana.
  
DISPOSICIONS TRANSITÒRIES
  
Primera
  
La Demarcació en la Comunitat Valenciana de l'Associació de Doctors, Llicenciats i Enginyers en Informàtica designarà una Comissió Gestora, que, en el termini de sis mesos des de l'entrada en vigor de la present llei, aprovarà uns estatuts provisionals del Col·legi Oficial d'Enginyers en Informàtica de la Comunitat Valenciana, en què es regule la convocatòria i el funcionament de l'Assemblea Col·legial Constituent, de què formaran part tots els professionals exercents en la Comunitat Valenciana que reunisquen els requisits per a l'adquisició de la condició de col·legiat. La convocatòria es publicarà en el Diari Oficial de la Generalitat Valenciana.
  
Segona
  
1. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial d'Enginyers en Informàtica de la Comunitat Valenciana i elegirà els membres dels òrgans col·legials de govern.
  
2. L'Acta de l'Assemblea Constituent es remetrà a la Conselleria de Justícia i Administracions Públiques o òrgan competent en matèria de col·legis professionals i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Generalitat Valenciana.
  
DISPOSICIÓ FINAL
  
La present llei entrarà en vigor el mateix dia de la seua publicació en el Diari Oficial de la Generalitat Valenciana.
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir aquesta Llei.
  
València, 19 de maig de 2000
  
El president de la Generalitat Valenciana,


Còpia Permalink ELI